ለእኔ ከጽልመቱ ይልቅ ተስፋው ቀልቤን ገዝቶታል። ችግሩን ስለለመድነው፡ ግጭቱን ስለኖርንበት የተለየ ቦታ የምሰጠው አልሆነም። ደግሞም ሽግግር ወቅት ላይ ነጻ አውጪው፡ አርበኛውና ፋኖው ስለሚበዛ እንዲህ ዓይነቱ ትኩሳት የሚጠበቅ ነው። ክህወሀት የጎሳ ፖለቲካ ሀንጎቨር ጋር መላቀቅ ያቃታቸው የመንደር ፖለቲከኞች ይህቺ ጊዜ አታምልጠን ብለው የህዝብን ስሜት በመቀየር የፖለቲካውን የአየር በአየር ንግድ ለማጧጧፍ እያሟሟቁ እንዳለ እየሰማን ነው። ቀድመው የጀመሩትም በአንዳንድ አከባቢዎች ከተከሰቱ ግርግሮች ጀርባ ቆመው ትርፋቸውን በማስላቱ ላይ ተጠምደው እያየን ነው። የማይሰማ መንግስት በነበረ ጊዜ ለአመጽ ቀርቶ ለአቅመ ስብሰባ ያልበቁ ትንንሽ ጥያቄዎች ዘንድሮ ህዝባዊነት ካባ እንዲለብሱ እየተደረጉ የጎዳና ላይ አመጽ ፈጥረዋል። የሚሰማ መሪ ቤተመንግስት በገባ ጊዜ አመጹ የበረከተበት ምክንያት ግራ ያጋባል።
